LV Eiropas Savienības Oficiālais Vēstnesis C 86/5

Paziņojums par Pasaules Tirdzniecības organizācijas Strīdu izšķiršanas padomes 2011. gada 28. jūlijā pieņemto lēmumu

2012/C 86/04

Šis paziņojums ir publicēts, ievērojot Padomes Regulu (EK) Nr. 1515/2001 par pasākumiem, kurus Kopiena drīkst veikt aizsardzībai pret dempingu un subsidētu importu pēc ziņojuma, ko pieņēmusi PTO Strīdu izšķiršanas organizācija (1) (“PTO pilnvarojuma regula”).

PTO Strīdu izšķiršanas padome (jeb organizācija) 2011. gada 28. jūlijā pieņēma Apelācijas institūcijas ziņojumu un Īpašās komisijas ziņojumu, kas grozīts ar Apelācijas institūcijas ziņojumu par lietu “Eiropas Kopienas – Galīgie antidempinga pasākumi konkrētiem dzelzs vai tērauda savienotājelementiem no Ķīnas” (ziņojumi) (2).

Ziņojumos cita starpā secināts, ka 9. panta 5. punkts Padomes Regulā (EK) Nr. 1225/2009 (“pamatregula”) (3) ir nesaderīgs ar PTO Antidempinga nolīguma 6.10., 9.2. un 18.4. pantu un PTO Nolīguma XVI:4. pantu. Pamatregulas 9. panta 5. punktā paredzēts, ka valstīs, kur nav tirgus ekonomikas, individuāliem ražotājiem eksportētājiem, kam nav noteikts tirgus ekonomikas režīms saskaņā ar pamatregulas 2. panta 7. punkta c) apakšpunktu, piemēro valsts mēroga maksājuma likmi, ja šie eksportētāji nevar pierādīt, ka tie atbilst pamatregulas 9. panta 5. punkta nosacījumiem, ar kuriem piešķir individuālu režīmu (Strīdu izšķiršanas padomes secinājums par pamatregulas 9. panta 5. punktu).

Šā paziņojuma mērķis ir informēt puses pat to, kādā veidā tiks ņemti vērā Strīdu izšķiršanas padomes secinājumi par pamatregulas 9. panta 5. punktu attiecībā uz spēkā esošajiem antidempinga pasākumiem. Par ziņojumos ietvertajiem Strīdu izšķiršanas padomes secinājumiem attiecībā uz Padomes Regulu (EK) Nr. 91/2009 (4) tiks sagatavots atsevišķs paziņojums.

Pielikumā sniegts nepilnīgs to spēkā esošo pasākumu uzskaitījums, uz kuriem attiecas šis paziņojums.

Pamatojoties uz PTO pilnvarojuma regulas 2. pantu, Komisija aicina pieprasīt pārskatīšanu visus tos ražotājus eksportētājus valstīs, kur nav tirgus ekonomikas, kuri uzskata, ka šie pasākumi ir jāpārskata, ņemot vērā 9. panta 5. panta juridiskās interpretācijas, kas izklāstītas ziņojumos.

Atbildīgā Savienības iestāde var atcelt, grozīt vai turpināt piemērot pārskatītos pasākumus, lai atspoguļotu pārskatīšanas secinājumus. Personām, kuras pieprasa pārskatīšanu, būtu jāapzinās, ka pasākumu apjomu var samazināt vai palielināt, ja secinājumu dēļ, kuri attiecas uz šīm personām, pasākumi ir jāgroza.

Ja pārskatīšanu iesāk, Komisijai ir tiesības to pabeigt, pat ja persona, kas pieprasa pārskatīšanu, izlemj atsaukt pārskatīšanas pieprasījumu.

a) Nosacījumi spēkā esošu pasākumu pārskatīšanai

Pēc ziņojumiem Komisija apsver pārskatīšanas pieteikumus gadījumos, ja 1) pamatojoties uz PTO pilnvarojuma regulu, pieteikuma iesniedzējam nav piešķirts individuāls režīms saskaņā ar pamatregulas 9. panta 5. punktu vai 2) pieteikuma iesniedzējs uzskata, ka tam administratīvā sloga dēļ, kas noteikts pamatregulas 9. panta 5. punktā, vai tādēļ, ka uzskatījis sevi par neatbilstīgu visiem pamatregulas 9. panta 5. punkta kritērijiem, zudusi vēlme sadarboties un pieprasīt individuālu režīmu izmeklēšanā, kuras rezultātā tika noteikti galīgie antidempinga pasākumi.

b) Procedūra

Lai pieteikumu varētu pieņemt, tajā:

i) jānorāda, ka antidempinga pasākums, kas attiecas uz pieteikuma iesniedzēja eksportu uz Eiropas Savienību, ir pamatots ar apstākļiem, kas minēti iepriekš a) apakšpunktā; kā arī

ii) jāsniedz informācija par eksporta daudzumiem uz Eiropas Savienību un eksporta cenām, kā arī salīdzinājumu pamatregulas 2. panta nozīmē attiecībā uz izmeklēšanas periodu, atbilstīgi kuram noteikts piemērojamais antidempinga maksājums.

Ja nav iespējams izmantot pieteikuma iesniedzēja eksporta datus, kas attiecas uz sākotnējo izmeklēšanas periodu (piemēram, tāpēc ka sākotnējais izmeklēšanas periods ir pārāk tālu pagātnē un nav pārbaudāmu eksporta datu reģistru), pietiekami pamatotos gadījumos Komisija varētu izskatīt iespēju sākt nesena izmeklēšanas perioda pārskatīšanu. Tādā gadījumā informācijai vajadzētu aptvert vismaz pēdējos sešus mēnešus pirms šā paziņojuma publicēšanas.

Jebkurā gadījumā netiek skartas tiesības iesniegt starpposma pārskatīšanas pieprasījumu saskaņā ar pamatregulas 11. panta 3. punktu.

Visus rakstiskos pārskatīšanas pieteikumus adresē:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË

Fakss +32 22956505

E-pasts: TRADE-defence-complaints@ec.europa.eu

Ja Komisija saņems pienācīgi pamatotus pieteikumus, tā pieņemamā laikposmā tos izskatīs, pamatojoties uz PTO pilnvarojuma regulu, un publicēs paziņojumu par šādu pārskatīšanu.

Atbilstīgi PTO pilnvarojuma regulas 3. pantam pasākumus, kas pieņemti saskaņā ar minēto regulu, pēc pārskatīšanas nevar piemērot ar atpakaļejošu spēku.

(1) OV L 201, 26.7.2001., 10. lpp.

(2) WTO, Report of the Appellate Body, AB-2011-2, WT/DS397/AB/R, 2011. gada 15. jūlijs. WTO, Report of the Panel, WT/DS397/R, 2010. gada 29. septembris. Ziņojumi lejupielādējami no PTO tīmekļa vietnes (http://www.wto.org/english/tratop_e/dispu_e/cases_e/ds397_e.htm).

(3) OV L 343, 22.12.2009., 51. lpp.

(4) OV L 29, 31.1.2009., 1. lpp.